HR Službeni list Europske unije C 232/21

Objava zahtjeva za registraciju u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2013/C 232/07

Ova objava otvara mogućnost podnošenja prigovora protiv zahtjeva u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„DITHMARSCHER KOHL”

EZ-br.: DE-PGI-0005-01015-18.07.2012

ZOZP ( X ) ZOI ( )

1. Naziv

„Dithmarscher Kohl”

2. Država članica ili treća zemlja

Njemačka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, neprerađeni i prerađeni

3.2. Opis proizvoda čiji je naziv naveden pod točkom 1.

„Kupus iz Dithmarschena” odnosi se na bijeli kupus (Brassica oleracea convar capitata L.), i crveni kupus (Brassica oleracea convar capitata var. rubra L.) i pripada botaničkoj porodici krstašica (bot.: Cruciferae ili Brassicaceae).

Sorte kupusa uzgajane u Dithmarschenu odlikuju se finom slojevitošću listova, čvrstom građom, malim udjelom stabljike i izraženim punim okusom. Nadalje, sorte bijelog kupusa odlikuju se izraženom zelenom bojom listova do dubljih slojeva, a sorte crvenog kupusa intenzivnom tamnocrveno-ljubičastom bojom s malim udjelom bijele boje. Sve su sorte prikladne za skladištenje.

Registrirana udruga za savjetovanje za uzgoj povrća iz Dithmarschena provodi ispitivanja na godišnjoj razini i preporučuje one sorte koje objedinjuju gore navedene značajke sorte.

Biljke kupusa su biljke rozete koje nakon cvjetanja i razvoja ploda odumiru. One imaju sabijene izdanke, čiji su listovi zbog kratkih internodija vrlo gusto postavljeni i ne otvaraju se unatoč snažnom razvoju listova. Glavice kako bijelog kupusa, tako i crvenog kupusa, su vrlo kompaktne, jer je zbog sporog i uravnoteženog rasta uskladištenje zraka između slojeva listova vrlo malo. Listovi oblikuju glavice koje mogu narasti plosnato zaobljene, ravno zaobljene, zaobljene, visoko zaobljene, u obliku balona ili u obliku jajeta.

Crveni i bijeli kupus bogati su balastnim tvarima i mineralnim tvarima, na primjer kalijem i željezom, i stoga su nutritivno vrlo vrijedni.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni koraci u proizvodnji koji se moraju poduzeti u ograničenom zemljopisnom području

Svi koraci u proizvodnji od sadnje kupusa do pripreme i skladištenja odvijaju se u ograničenom zemljopisnom području. Kupus se pri berbi ručno reže i oprezno polaže u velike kutije. To zahtijeva iskustvo i umijeće jer bi svako utisnuće na kupusu negativno utjecalo na sposobnost skladištenja. Velike se kutije skladište u „uobičajenim skladištima” bez dodatnog hlađenja do oko veljače, a u hlađenom skladištu pri 0,5 °C do srpnja. Priprema kupusa provodi se nakon berbe, odnosno nakon skladištenja. Pri tome se stabljika svježe reže, a vanjski listovi odstranjuju.

3.6. Posebna pravila za postupke poput rezanja, ribanja, pakiranja itd.

—

3.7. Posebna pravila za označivanje

—

4. Kratki opis ograničenja zemljopisnog područja

Okrug Dithmarschen u Schleswig-Holsteinu jedan je od dva okruga na zapadnoj obali u najsjevernijoj njemačkoj saveznoj pokrajini. Dithmarschen je okružen vodom: na sjeveru tokom rijeke Eider, na istoku Kielskim kanalom, na jugu Labom i na zapadu Sjevernim morem.

5. Povezanost sa zemljopisnim područjem

5.1. Posebnost zemljopisnog područja

Regija Dithmarschen je posebno predodređena za uzgoj kupusa. Klimu u Dithmarschenu obilježava položaj izravno uz Sjeverno more. Vlada atlantska klima s blagim zimama i ljetima. Količina oborina na najvišoj je razini u mjesecima srpnju i kolovozu, koji su presudni za rast (oko 80 mm po mjesecu). U regiji za uzgoj Marschu prvi mraz većinom se ne javlja prije kraja listopada. Stoga se glavice mogu skladištiti pri optimalnim hladnim uvjetima (5-12 °C), bez nastanka mraza. I u mjesecima za sađenje, travnju i svibnju, vladaju optimalni blagi klimatski uvjeti. Prema dugogodišnjem prosjeku u Dithmarschenu, oko 270 dana u godini vjetrovi su jačine veće od 4 beauforta. Zbog vjetra su česte brze promjene vremena, pri čemu prevladavaju zapadne vremenske prilike koja dolaze izravno sa Sjevernog mora.

Područje uzgoja odlikuje se izvanredno dobrim svojstvima tla. Močvarno karbonatno tlo (Kalkmarsch) koje tamo prevladava i koje je 2009. „Odbor za tlo godine” nagradio kao „Tlo godine”, nastalo je redovitim poplavljivanjem. Na taj su se način taložili slani vapnenački mineralni slojevi s velikim udjelom organskih sastojaka. Ograđivanje nasipom i isušivanje doveli su do prozračivanja slojeva i ispiranja soli. Tako je uslijed taloženja mora u obliku sitnog pijeska i vapnenca uzduž obale nastalo močvarno karbonatno tlo (udio karbonata do 9 %). Močvarno karbonatno tlo plodno je, s jedne strane, zbog gujavica (do 500 po četvornom metru), koje preferiraju kalcij, a s druge strane, zbog velikih rezerva hranjivih tvari. Močvarna karbonatna tla na razini cijelog svijeta pripadaju najplodnijim zemljištima uopće. Velike rezerve hranjivih organskih tvari sadržanih u sedimentu i slabo raspadnuti minerali, kao i vrlo dobra sposobnost zadržavanja vode, povezano s ravnotežom podzemnih voda koju reguliraju ljudi, čini ovu vrstu tla bitnim preduvjetom za uspješan i opsežan uzgoj kupusa u toj regiji. Dobra svojstva tla u velikoj su mjeri zaslužna za zdravlje kulture. Zbog visoke pH vrijednosti od 7,2 do 7,5 regiju gotovo i ne pogađa kupusna kila. Zaraženost uzročnikom Plasmodiophore brassicae javlja se uglavnom u vlažnim, bazičnim tlima koja se nalaze uz nakupine vode. S rastućom pH vrijednošću od oko 7,2 u većini slučajeva se gotovo ni ne javljaju nove zaraze. To je važan preduvjet za veliku raširenost uzgoja kupusa u Dithmarschenu.

Taj su razvoj od početka pratili istraživanje i uzgoj sorata. Sorte kupusa iz Dithmarschena, na primjer Kalorama, Storema ili Reguma ‒ nastavak „-ma” ovdje označava mjesto Marne u Dithmarschenu ‒ odlikuju se dobrom mogućnošću skladištenja i zdravljem. Registrirana udruga za savjetovanje za uzgoj povrća iz Dithmarschena godišnje objavljuje rezultate demonstracije sorata glavice kupusa u „Informativnom listu o povrću u Dithmarschenu”. Svake godine se provode ispitivanja nad više od 100 sorata koja daju informacije o uniformnosti, urodu, kao i zdravlju te se tako ocjenjuju unutarnja kvaliteta i vrijednost za uzgoj.

Pomoću tog opsežnog praktičnog znanja izravno se na licu mjesta provodi optimalno savjetovanje poljoprivrednih gospodarstava, osobito u pogledu regionalnih posebnosti. Proizvod na taj način ima koristi s obzirom na prirodnu obranu od bolesti, na primjer od crne truleži kupusa.

5.2. Posebnost proizvoda

Plodno tlo i ujednačena klima omogućuju u Dithmarschenu rast kupusa koji ima osobito uravnoteženi sadržaj tvari. Okus je izražen, ali skladan i čvrstoća je hrskavo svježa.

Zbog dobrog stanja polja s malo bolesti i pogođenosti štetočinama „kupus iz Dithmarschena” posebno je prikladan za dugo skladištenje. Najvažnije bolesti na svjetskoj razini, poput kupusne kile (Plasmodiophora brassicola), venuća (Fusarium oxysporum) te crnog truleža (Xanthomonas campestris), u Dithmarschenu nemaju gotovo nikakvu važnost zbog osobitih značajki tla (pH vrijednost > 7) i klime (preniske prosječne temperature). Čak i bolesti listova, poput pjegavosti (Alternaria brassicae) i prstenaste pjegavosti (Mycosphaerella brassicola) tako se rijetko javljaju da se kupus, koji nije predviđen za dugoročno skladištenje, ne mora tretirati fungicidima. Slično se odnosi i na štetočine. Na primjer, zbog hladne klime gotovo se i ne javljaju bijele mušice (Aleyrodes proletella) i trips (Thrips tabaci). Sorta Lennox se stoga gotovo bez iznimke uzgaja u Dithmarschenu, jer se ne pokazuje dovoljno zdravom na drugim područjima. Međutim, Lennox se može odlično skladištiti i stoga je još uvijek glavna sorta u Dithmarschenu.

Kupus iz Dithmarschena nije sezonsko povrće, nego povrće s velikom zdravstvenom vrijednošću koje potrošačima stoji na raspolaganju tijekom cijele godine sa stalno dobrom kvalitetom.

Glavice „kupusa iz Dithmarschena” imaju, za razliku od drugih toplijih područja, veliku gustoću, jer je zbog sporog i ujednačenog rasta zadržavanje zraka između slojeva listova malo. To svojstvo je presudno za dobro skladištenje.

Osim poznatim antioksidantnim potencijalom, „kupus iz Dithmarschena” se odlikuje iznadprosječno visokim udjelom mineralnih tvari. To su pokazale analize po nalogu registrirane udruge za savjetovanje za uzgoj povrća iz Dithmarschena. Kod kalcija, ali prije svega kod željeza, analize pokazuju viši udio nego što se općenito u literaturi opisuje za glavice kupusa. Tako bijeli kupus prema literaturi (npr. informativni list „Bijeli i crveni kupus”, Bavarski zavod za poljoprivredu) prosječno sadrži 45 mg kalcija u 100 g svježe tvari. Bijeli kupus u Dithmarschenu, s druge strane, sadrži između 50 i 70 mg kalcija u 100 g svježe tvari. Udio željeza je prema literaturi za bijeli kupus obično oko 0,5 mg u 100 g svježe tvari. S druge strane, bijeli kupus iz Dithmarschena sadrži između 0,6 i 1,6 mg u 100 g svježe tvari. Razlog za to su, također, visoki udjeli tih dviju mineralnih tvari u tlu u Dithmarschenu, posebno u močvarnom karbonatnom tlu koje se tamo pretežno nalazi.

5.3. Uzročno-posljedična veza između zemljopisnog područja i kvalitete ili značajki proizvoda (u slučaju ZOI-a), ili specifične kvalitete i, ugleda, ili druge značajke proizvoda (u slučaju, ZOZP-a)

Duga tradicija uzgoja kupusa kojoj je pogodovala optimalna klima i optimalni uvjeti tla u ograničenom zemljopisnom području te s time povezana posebna kultura kupusa u Dithmarschenu doveli su do toga da glavice kupusa iz tog područja kod potrošača uživaju poseban ugled kao regionalni specijalitet.

Dvije presudne prednosti za uzgoj kupusa očituju se u uvjetima vjetra i klime. Česta promjena vremena donosi potrebne količine oborina pa su biljke tijekom vremena vegetacije dovoljno opskrbljene vodom. Dobar kapacitet zadržavanja vode koju u Dithmarschenu ima ondje prevladavajući kalkmarsch dodatno omogućuje zadržavanje dovoljno vode. Druga presudna vremenski uvjetovana prednost je smjer vjetra. Zbog pretežno zapadnih vjetrova prisutnost štetočina prirodnim putem je mala. „Zdravi” zrak sa Sjevernog mora osigurava bitno manju prisutnost štetočina, poput kupusovog bijelca na kupusu nego u drugim područjima. Još je važnija mala mogućnost razvoja spora gljiva, zbog čega se korištenje sredstava za zaštitu bilja može zadržati na niskoj razini i unatoč tome dosegnuti izvanrednu sposobnost skladištenja. Klimatski uvjetovan, spori rast kupusa omogućuje razvoj teških i čvrstih glavica kupusa koje zbog relativno malo zarobljenog zraka pokazuju izvanrednu sposobnost skladištenja i čvrstu građu.

Uzgoj kupusa u Dithmarschenu ima tradiciju dulju od 100 godina. Tako je 1888. novinski oglas „Tvornice povrća iz Glückstadta” u to vrijeme bio povod vrtlaru Eduardu Laßu za pokretanje uzgoja kupusa u Wesselburenu. „Kupus iz Dithmarschena” se od tog vremena uzgaja u regiji i od tada bilježi stalni gospodarski rast. Proizvođači nastanjeni u tom zemljopisnom području prenosili su s generacije na generaciju svoje znanje i iskustvo u uzgoju kupusa više od 120 godina. To znanje i iskustvo osiguravaju najvišu kvalitetu, što je temelj za uspješno stavljanje na tržište. S površinom uzgoja od 2 500 ha Dithmarschen je jedno od najvećih povezanih područja za uzgoj glavica kupusa u Europi. „Kupus iz Dithmarschena” je važan čimbenik gospodarstva za regiju. Osim toga, „kupus iz Dithmarschena” iznimno je važan za turizam i kulinarstvo regije. Te veze, zajedno s poviješću uzgoja kupusa u Dithmarschenu opsežno su opisani u literaturi (vidi „Povijest kupusa – iz područja uzgoja iza nasipa u Dithmarschenu”, Klaus Gille, izdanje Boyens & Co.).

Brojna događanja u vezi s „kupusom iz Dithmarschena” i godišnja berba privlačna su točka za mnoge turiste daleko izvan regije: „Dani kupusa iz Dithmarschena” je događanje čiji značaj nadilazi regiju i koje godišnje privlači preko 300 000 posjetitelja u Dithmarschen (izvor: „Dithmarschen slavi kupus”, Hamburger Abendblatt, 20. rujna 2006.). Gospodarstvo, politika, uprava, brojne udruge i savezi, građanke i građani brojnim aktivnostima svake godine iznova pretvaraju berbu kupusa u šestodnevnu jesensku zabavu. Tradicionalno prvo rezanje kupusa godinama redovito posjećuju predsjednik vlade savezne pokrajine Schleswig-Holsteina i predsjednik okruga Dithmarschena. Brojni gastronomski objekti tijekom „Dana kupusa iz Dithmarschena” nude posebna jela od kupusa i izvan regije. Ta tradicija postoji dugi niz godina. Prvi „Dani kupusa iz Dithmarschena” održani su 1987.

Osim toga, „Njemačka cesta kupusa” vodi kroz Dithmarschen i prvenstveno i izvan aktivne sezone kupusa doprinosi informiranju turista i zainteresiranih o proizvodima. Kroz okrug Dithmarschen vodi cesta uz mnoge znamenitosti i postaje na kojima posjetitelji mogu doći u izravni kontakt s poljoprivrednicima i prikupiti informacije „o kupusu” u raznim oblicima. Ovdje se ubrajaju i posjeti mjestima na kojima se skladišti i priprema kupus ili „Kohlosseumu Wesselburen” (igra riječi s Kohl = kupus, op. prev.). Ondje se nalazi Muzej kupusa okruga Dithmarschen s radionicom kupusa i seoskom tržnicom koja svake godine privlači tisuće posjetitelja.

U sklopu „Dana kupusa iz Dithmarschena” seljanke iz regije svaki put imenuju dvije mlade žene iz okruga Dithmarschen koje su zatim godinu dana kao „vladarice kupusa iz Dithmarschena” službene predstavnice „Dana kupusa iz Dithmarschena”. Zadaća „vladarica kupusa iz Dithmarschena” nadilazi granice savezne pokrajine. One tako predstavljaju „kupus iz Dithmarschena”, na primjer na svim priredbama poput „Međunarodnog zelenog tjedna” u Berlinu i u brojnim se prilikama susreću s predstavnicima tiskanih medija, radija i televizije. Popularnost „kupusa iz Dithmarschena” širi se tako i daleko izvan regije.

Jedna reprezentativna anketa potrošača provedena 2009. godine pokazala je ne samo da „kupus iz Dithmarschena” u Schleswig-Holsteinu poznaje veliki broj ispitanika od oko 80 %, nego i da ga potrošači smatraju proizvodom visoke vrijednosti s velikim ugledom. Ovo potonje se, također, očituje u tome što bi barem 37 % ispitanika bilo spremno platiti više za „kupus iz Dithmarschena” nego za usporedivi kupus drugog podrijetla.

Gore navedeni prirodni uvjeti u Dithmarschenu, a posebno atlantska klima s dovoljno oborina, malo mraza i puno vjetra, kao i dobra svojstva tla (kalkmarsch) pogodovali su uzgoju kupusa u ograničenom zemljopisnom području i pridonijeli tradiciji koja traje već više od 100 godina, kao i nastanku jednog od najvećih povezanih područja uzgoja kupusa u Europi, u Dithmarschenu. S obzirom na taj razvoj na licu mjesta stjecalo se i opsežno praktično znanje u uzgoju sorti i podizanju nasada kupusa koje na isti način doprinosi proizvodnji kvalitetnog visokovrijednog kupusa u Dithmarschenu. Navedene su okolnosti dovele do toga da je Dithmarschen izvan regije poznat po kupusu koji se ondje uzgaja, a „kupus iz Dithmarschena” kao tradicionalni regionalni proizvod kod potrošača uživa poseban ugled zbog svojeg zemljopisnog podrijetla. Različita turistička, kulinarska i informativna događanja u vezi s „kupusom iz Dithmarschena” doprinose jačanju popularnosti i ugleda proizvoda.

Uputa na objavljivanje specifikacije

(članak 5. stavak 7. Uredbe (EZ) br. 510/2006 (3))

http://register.dpma.de/DPMAregister/geo/detail.pdfdownload/30500

(1) SL L 343, 14.12.2012., str. 1.

(2) Zamijenjena Uredbom (EU) br. 1151/2012.

(3) Vidi bilješku 2.